Σχεδόν εννιά χρόνια μετά τις σοβαρές καταγγελίες που τον οδήγησαν στο εδώλιο για την υπόθεση δωροδοκίας δικαστή, ο πρώην βουλευτής και δικηγόρος Πέτρος Μαντούβαλος, μαζί με έναν επίορκο εφέτη και τον γνωστό για την εμπλοκή του σε άλλη υπόθεση παραδικαστικού κυκλώματος αρχιμανδρίτη Ιάκωβο Γιοσάκη, καταδικάστηκε χθες σε πολυετή κάθειρξη με αναστολή.

Οι δικαστές του Τριμελούς Εφετείου Κακουργημάτων έκριναν ενόχους τον δικηγόρο Πέτρο Μαντούβαλο, τον πρόεδρο Εφετών Γιάννη Ευσταθίου και τον αρχιμανδρίτη Ιάκωβο Γιοσάκη για παρακλάδι της υπόθεσης του παραδικαστικού κυκλώματος, επιβάλλοντας κάθειρξη 13 ετών στους δύο πρώτους και 12 ετών στον τελευταίο, ενώ σε μικρότερες ποινές καταδικάστηκαν ακόμα δύο κατηγορούμενοι από τους συνολικά εννιά εμπλεκομένους στην υπόθεση. Ωστόσο, μετά την απόφαση του δικαστηρίου όλοι οι καταδικασθέντες είναι ελεύθεροι μέχρι την επανάληψη της δίκης τους σε δεύτερο βαθμό.

Υπενθυμίζεται ότι η υπόθεση έφτασε στο ακροατήριο ύστερα από καταγγελίες, το 2010, του επιχειρηματία Γιάννη Μπολέτση, σχετικά με παράνομες διαδικασίες για δωροδοκίες δικαστών, στις οποίες ενέπλεξε και τους πέντε καταδικασθέντες.

Ειδικότερα, είχε καταγγείλει, μεταξύ άλλων, πως ο αρχιμανδρίτης Ιάκωβος Γιοσάκης τού ζητούσε 60.000 ευρώ, τα οποία απαιτούσαν οι δικαστές προκειμένου να τον αθωώσουν.

Ο πρώην βουλευτής κατηγορούνταν ότι δωροδόκησε –μέσω του αρχιμανδρίτη– τον πρόεδρο Εφετών προκειμένου να αθωωθούν ο ίδιος και δύο συνεργάτες του που δικάζονταν για το «παραδικαστικό κύκλωμα Νο 1».

Τα αδικήματα για τα οποία κρίθηκαν χθες ένοχοι οι κατηγορούμενοι και καταδικάστηκαν είναι αυτά της παθητικής και ενεργητικής δωροδοκίας, της διαμεσολάβησης σε δωροδοκία και της άμεσης συνέργειας σε νομιμοποίηση εσόδων από παράνομη δραστηριότητα (ξέπλυμα).

Στους κατηγορουμένους που καταδικάστηκαν για το τελευταίο αδίκημα επιβλήθηκε παράλληλα και χρηματική ποινή 50.000 ευρώ.

Με την ίδια απόφασή τους οι δικαστές κατά πλειοψηφία κήρυξαν αθώο τον δικαστή Αθανάσιο Μουστάκα, ενώ η πρόεδρος της έδρας Ασημίνα Υφαντή, που μειοψήφησε, είχε την άποψη ότι πρέπει να κριθεί ένοχος. Επίσης παύθηκε η ποινική δίωξη, λόγω παραγραφής του πλημμελήματος της δωροδοκίας, που είχε ασκηθεί σε βάρος των Ιωάννη Μπολέτση (είναι ο καταγγέλλων), Πέτρου Λεωτσάκου και Διονύση Ζήκου.

Η υπεράσπιση των κατηγορουμένων ζήτησε να αναγνωριστούν ελαφρυντικά και ειδικότερα –κατά περίπτωση– του πρότερου έντιμου βίου και της καλής συμπεριφοράς μετά την πράξη. Τελικά, το δικαστήριο αναγνώρισε το ελαφρυντικό του πρότερου έντιμου βίου μόνο σε έναν εκ των πέντε καταδικασθέντων.